Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 105/12/6606	Lučenec, 27.3.2012
EEČ : 2-47-43-2012

U Z N E S E N I E

Trestná vec:	obvinená XXXXX 
Prečin:	ohrozovanie mravnej výchovy mládeže podľa § 211 odsek 1 písm. b/ ,  odsek 3 písm. a/ Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
ako matka maloletých synov XXXXX, nar. XXXXX, žiaka 5. triedy  a XXXXX, nar. XXXXX, žiaka 6. triedy ZŠ J. Kármána s vyučovacím jazykom maďarským v Lučenci,  sa vo svojej domácnosti v obci XXXXX na ulici Petöfiho č. 290/21 riadne nestarala o ich výchovu a pravidelnú školskú dochádzku a umožnila im, aby v školskom roku 2011/2012 v období od 02.09.2011 do 16.01.2012 maloletý XXXXX XXXXX vymeškal spolu 463 neospravedlnených vyučovacích hodín a maloletý XXXXX vymeškal spolu 301 neospravedlnených vyučovacích hodín
Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
	Uznesením vyšetrovateľa PZ, OR PZ v Lučenci č. ORP-55/OVK-LC-2012 zo dňa 17.02.2012 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX z prečinu ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Trestného zákona na tom skutkovom základe, ktorý je uvedený vo výrokovej časti tohto uznesenia. 
	V priebehu vyšetrovania bolo zistené, že obvinená XXXXX dňa 23.02.2012 zomrela. Svedčí o tom úmrtný list vydaný matričným úradom obce XXXXX dňa 09.03.2012.
	Podľa § 9 ods. 1 písm. d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. Podľa § 215 ods. 1 písm. d/ Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku. 
	Keďže v priebehu vyšetrovania bolo jednoznačne preukázané, že obvinená XXXXX dňa 23.02.2012 zomrela, bolo potrebné trestné stíhanie vedené proti nej pre prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Trestného zákona zastaviť. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka